Il-Parlament Ewropew u l-Kunsill tal-Unjoni Ewropea qablu li jaħtru lis-Sinjura Laura Codruta Kövesi, bħala l-ewwel Kap Prosekutur Ewropew. Għan-nom tal-Kummissjoni, il-Kummissarju Günther H. Oettinger, inkarigat mill-Baġit u mir-Riżorsi Umani, u l-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová u għamlu d-dikjarazzjonijiet li ġejjin: Il-Kummissarju Oettinger qal: “Il-Kummissjoni Ewropea taħdem bla heda biex taċċerta li kull euro mill-baġit tal-UE jintefaq skont ir-regoli u jwassal għal valur miżjud Ewropew. Dan ifisser ukoll li l-frodi kontra l-baġit tal-UE tiġi miġġielda b'mod effettiv. Sa issa, l-Uffiċċju Ewropew Kontra l-Frodi (l-OLAF) kien strumentali għal dak l-għan, u se jkompli bil-ħidma tiegħu bħala uffiċċju indipendenti għall-investigazzjonijiet, li twitti t-triq għall-irkupri u miżuri oħra ta' protezzjoni. Il-Prosekutur Pubbliku Ewropew se jaċċerta li l-azzjoni fil-livell tal-Unjoni timxi pass ieħor 'il quddiem u tabilħaqq il-kriminali jitressqu l-qorti f'każijiet ta' reati kriminali li jolqtu l-baġit tal-Unjoni. Lill-Kap Prosekutur li għadha kemm tintgħażel nawguralha kull suċċess biex taffronta l-isfidi li għandha quddiemha. Kemm il-Kummissjoni Ewropea kif ukoll l-OLAF se jkunu hemm biex isostnuha bil-qawwa fl-inkarigi li għandha quddiemha.” Il-Kummissarju Jourová qalet: “Dan il-ftehim huwa sinjal qawwi li l-UE tieħu bis-serjetà l-ġlieda kontra l-kriminalità finanzjarja kif ukoll il-protezzjoni ta' flus il-kontribwenti. L-Uffiċċju tal-Prosekutur Pubbliku Ewropew jipprovdi struttura li qatt ma kien hemm bħalha sabiex ir-reati transfruntiera jingħataw prijorità u jkun aċċertat li l-ebda reat kontra l-baġit tal-UE ma jgawdi minn impunità. Iwieġeb għat-talbiet taċ-ċittadini Ewropej u jattrezza lill-prosekuturi Ewropej b'għodod ġodda b'saħħithom biex issir investigazzjoni u prosekuzzjoni ta' dawn ir-reati fil-livell tal-UE. Nilqa' b'sodisfazzjon il-ftehim dwar il-ħatra tas-Sinjura Kövesi bħala l-ewwel Kap Prosekutur Ewropew. Għandi fiduċja sħiħa li s-Sinjura Kövesi se twettaq biċċa xogħol eċċezzjonali fit-tmun tal-Uffiċċju tal-Prosekutur Pubbliku Ewropew. B'dan il-ftehim, issa se jkun possibbli li l-uffiċċju l-ġdid jiġi stabbilit skont kif ippjanat sa tmiem l-2020. Il-Kummissjoni se tibqa' ssostni b'mod konvint l-isforzi kollettivi għall-ġlieda kontra l-frodi u l-korruzzjoni fl-UE.” Informazzjoni Ġenerali Kull sena mill-inqas EUR 50 biljun ta' dħul mill-VAT jintilfu mill-baġits nazzjonali madwar l-Ewropa kollha permezz ta' frodi transfruntiera. L-Uffiċċju tal-Prosekutur Pubbliku Ewropew se jkun uffiċċju ta' prosekuzzjoni indipendenti u deċentralizzat tal-Unjoni Ewropea, bil-kompetenza li jinvestiga, iwettaq prosekuzzjonijiet u jressaq quddiem il-qorti reati kontra l-baġit tal-UE, bħal frodi, korruzzjoni jew frodi transfruntiera serja fil-VAT. Ir-Regolament li jistabbilixxi l-Uffiċċju tal-Prosekutur Pubbliku Ewropew taħt kooperazzjoni msaħħa ġie adottat fit-12 ta' Ottubru 2017 u daħal fis-seħħ fl-20 ta' Novembru 2017. F'dan l-istadju, hemm 22 pajjiż tal-UE li qed jipparteċipaw. Is-sede tal-Uffiċċju tal-Prosekutur Ewropew se tkun tinsab fil-Lussemburgu u s-Sinjura Kövesi se jkollha mandat ta' seba' snin li ma jiġġeddidx. Se tkun inkarigata mill-organizzazzjoni tal-ħidma tal-Uffiċċju tal-Prosekutur Pubbliku Ewropew: ir-rappreżentanza tiegħu, id-direzzjoni tal-attivitajiet tiegħu u l-attenzjoni għat-tħaddim effettiv tiegħu. Għal aktar informazzjoni Dwar l-Uffiċċju tal-Prosekutur Pubbliku Ewropew MEMORANDUM